**Dimineți de brumar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Un trubadur ce s-a-mbrăcat sumar

E soarele, tricou cu mâneci scurte,

Bermude verzi, calcă desculț prin curte,

Nu bănuiește c-a venit Brumar

Și stă cu ochii aţintiți în larg

Spre unu mai, pe plajă-n Vama Veche

Cu fete dezbrăcate ce-n ureche

Au prinse scoici ori vârfuri de catarg.

Eu ce să spun? Sunt derutat puțin!

Am pregătit butuci s-aprindem focul

În șemineu și vreau să-ți prind mijlocul

Ca pe-un pahar cu cel mai dulce vin.

- Se-alintă încă toamna... Prin decor

Gutuile-s cu aur poleite,

Trec pe cadranul ceasului ispite

Și soarelui de vară-i este dor.

La orizont e cerul sângeriu,

Când zilele își curmă brusc lumina

Sub trena unor nopți ce poartă vina

De-a fi prea lungi, dar mi-aș dori să știu

Cu ce să-ntâmpin clipa când ninsori

Vor coborî tăcute peste lume.

Lăsa-voi pasiunea să mă-ndrume

Într-un alcov de vise, plin cu flori.

Ioan Grigoraș Liliana Trif